Vakbond gaan hof toe oor heropening van skoleArgieffoto (Foto: Unsplash) Die Educators’ Union of South Africa (Eusa) wil ’n dringende interdik by die hooggeregshof bekom om te verhoed dat skole heropen te midde van die Covid-19-pandemie. Die vakbond het in ’n verklaring gesê hy beplan om die hof Dinsdag te nader om die departement van basiese onderwys se besluit om leerders terug te stuur skool toe gedurende die pandemie, te hersien, ter syde te stel of te wysig. Volgens Eusa is hy die eerste organisasie om tot dusver ’n hofaansoek van dié aard te bring. Die vakbond het vroeër vandeesweek gesê Angie Motshekga, minister van basiese onderwys, is onverantwoordelik om leerders in dié tyd terug te stuur skool toe. Angie Motshekga. Foto: Jacques Naude/ANA Maroela Media het vroeër berig gr. 7- en gr. 12-leerders landwyd is veronderstel om Maandag weer terug op die skoolbanke te wees. Die Noord-Kaap het egter reeds aangedui dat leerders in dié provinsie eers ŉ week later gaan aanmeld. Altesaam agt onderwysvakbonde en organisasies wat skoolbeheerliggame verteenwoordig, het intussen gesê skole is allermins gereed om te heropen. Die organisasies het Donderdag vergader om skole se gereedheid om Maandag te heropen, te bespreek. Hulle het eenparig tot die slotsom gekom dat skole nié te midde van die Covid-19-pandemie gereed is om te heropen nie.